Refugiul de la Stillhouse Lake

**Refugiul de la Stillhouse Lake** este prima carte a seriei Stillhouse Lake.

## Descrierea cărţii

Gina Royal este aparent definiţia banalităţii: o gospodină timidă din Midwest, cu o căsnicie fericită şi doi copii adorabili. Dar când un accident de maşină dezvăluie viaţa secretă de criminal în serie a soţului ei, este nevoită să se reinventeze ca Gwen Proctor, mama luptătoare care ar face orice pentru a-şi apăra copiii.

Cu fostul soţ acum în închisoare, Gwen şi-a găsit într-un final refugiu într-o casă nouă din îndepărtatul Stillhouse Lake. Deşi mai este încă o ţintă pentru hărţuitorii de pe internet, care sunt convinşi că a avut un amestec în crimele soţului, ea îndrăzneşte să creadă că şi-ar putea creşte fiul şi fiica în linişte şi siguranţă.

Dar chiar pe când începe să se simtă bine în pielea noii ei identităţi, un cadavru apare plutind pe apele lacului şi Gwen începe să primească scrisori de la o adresă pe care o cunoaşte foarte bine. Gwen Proctor va trebui să-şi adune prietenii cât mai aproape şi să-şi ţină duşmanii sub control, pentru a evita ca identitatea ei reală să fie dezvaluită – altfel, îşi va vedea copiii devenind victimele unui criminal sadic care găseşte plăcere în a o chinui.

Un lucru însă e sigur: a învăţat cum să se lupte cu răul. Şi nu se va da în lături de la nimic.

## Viziunea mea

Refugiul de la Stillhouse Lake este primul volum al seriei Stillhouse Lake, o poveste care o aduce în prim plan pe Gina Royal, o mamă și o soție care își iubește familia foarte mult. Gina este chiar simbolul pentru soția tipică: timidă, supusă și cu un singur scop măreț: să își vadă familia fericită.

Coșmarul vieții ei apare într-o zi când se întoarce acasă cu cei doi copii ai săi, Lily și Brady, și descoperă poliția în jurul casei sale, iar garajul distrus. Mașina care îi demolase garajul nu îi provocase doar pagube materiale, ci a scos la iveală un detaliu înfiorător: în garajul ei se afla, atârnat, cadavrul unei fete, iar autorul acestui act inuman s-a dovedit a fi Mel Royal: soțul Ginei!

Gina a fost suspectată ca fiind complicea actelor groaznice făcute de soțul ei, ajungând să fie închisă timp de un an de zile. După ce este găsită nevinovată, aceasta iasă din închisoare, și fiind hărțuită de toată lumea și având încă eticheta de "criminală", dar vrând și să fugă de soțul ei (condamnat pentru faptele sale), își ia copiii și se mută.

Așa Gina Royal devine Gwen Proctor. Iar Lily - Lanny și Brady - Connor.

Tot ce își dorea Gwen era să își vadă se viață și să își crească copiii departe de răutățile hărțuitorilor "Armata Psihopaților", admiratori ai lui Mel, pentru a o tortura.

După multe mutări, ajunge în Norton, un orășel aparent liniștit unde își cumpără o casă lângă lacul Stillhouse. Dar pe când credea că viața ei se liniștește, atunci un cadavru se ridică din lacul care îi oferea o priveliște minunată. Gwen este sigură că soțul ei este autorul, dar lucrurile se complică.

Ce se întâmplă? Vă las pe voi să descoperiți.

Povestea este mai lentă, ca și acțiune, până aproape de finalul poveștii, unde prinde un ritm alert. M-a impresionat mult Gwen, o mamă disperată să își vadă copiii în siguranță. Chiar mi-a fost milă se Lanny și Connor... se vedea foarte clar trauma prin care trecuseră și dorința se a fi doar niște copii... nu adulți maturizați prematur.

Cine este Sam Cade? Sam este un personaj care reușește să o facă pe "maniaca" Gwen să își iasă din rutina de protecție, dar care ascunde un secret: el și Gwen au un trecut comun și sunt legați de "Mel".

Mi-aș fi dorit puțin mai multă acțiune, dar vă asigur că finalul a compensat.

## Notă

* Notă: 3,5/5⭐️
* Personaje favorite: Gwen Proctor şi Sam Cade

* + Cartea se poate comanda de pe siteul editurii Herg Benet, Libris, elefant.ro şi alte site-uri!